Line Barfod (EL), 2002-11-18:
Som jeg har sagt et par gange under debatten, kan Enhedslisten støtte forslaget, men det er med meget blandede følelser.
En engangsudbetaling på 5.000 kr. før skat til alle landets folkepensionister bliver der jo ikke tale om.
Ikke engang dem med de laveste indkomster blandt pensionisterne kan være sikre på at få penge fra Dansk Folkepartis gavecheck, for ydelsen er indtægtsafhængig, og indtægterne modregnes krone for krone.
Mange af landets dårligst stillede pensionister har kun folkepensionen og en lille tillægspension fra ATP.
Sidste år udbetalte ATP pension til 475.000 af landets 705.000 folkepensionister.
Den samlede udbetaling var på 3,8 mia. kr. svarende til ca. 8.000 kr. årlig i gennemsnit.
De fleste af de pensionister, der får ATP, vil altså ikke få en krone ud af det her forslag, så hvor mange bliver det egentlig, der får glæde af engangsydelsen?
Det kan vi ikke se i forslagets bemærkninger.
Det får vi forhåbentlig opklaret på et tidspunkt.
Det kunne have været rart at have med i bemærkningerne.
Det plejer at være dem, der får det fulde pensionstillæg, der bliver defineret som de økonomisk dårligst stillede.
Men når man ser på de udmeldinger, der har været i pressen om, hvor mange der bliver omfattet som dem, der skal have den her engangscheck, så er det jo kun en lille del af dem, der får del i engangsudbetalingen.
Derfor er Dansk Folkepartis populistiske mediestunt med at love bedre økonomiske vilkår for pensionisterne ikke særlig meget.
Det er ikke mange, der får noget ud af det.
Det ville jo også være bedre at lave en permanent forbedring.
For det første kunne man jo sikre, at man ikke hvert år tog noget af satsreguleringen, men forhøjede pensionen permanent med det efterslæb, der er i forhold til pris- og lønudviklingen.
Det har vi foreslået flere gange fra Enhedslistens side.
Før Dansk Folkeparti kom i lommen på regeringspartierne, støttede man, men nu, hvor det er finansministeren, der bestemmer, hvordan Dansk Folkeparti kan stemme, vil man ikke være med til at støtte, at vi afskaffer reguleringen af satserne, hvor man tager noget fra dem med de laveste indkomster. En anden måde permanent at forhøje pensionen på ville være at anvende Den Sociale Pensionsfond, som folk indbetalte til i begyndelsen af 1970'erne til det formål, der blev lovet dengang, nemlig en tillægspension.
Hvis man anvendte bare en del af renteafkastet til en tillægspension, ville man kunne få omkring 10.000 kr. årlig i tillægspension til hver pensionist.
Tyveriet fra Den Sociale Pensionsfond fortsætter og nu med Dansk Folkepartis velsignelse.
Man har stemt imod de ændringsforslag, Enhedslisten har stillet til finansloven, om, at man skulle stoppe tyveriet.
Som sagt vil Enhedslisten stemme for forslaget, fordi det er en lille forbedring, men vi havde hellere set, at man lavede en permanent forbedring, og at man ikke samtidig skar en række andre steder, hvor man rammer de samme mennesker.
For Dansk Folkeparti har jo samtidig sammen med regeringen skåret på en række andre områder for pensionisterne, bl.a. på aftenskolebetaling, på priser i den kollektive trafik.
Man har indgået så stramme aftaler med amter og kommuner, at der bliver skåret mange steder, og bl.a. bliver der også i nogle kommuner skåret på ældreplejen.
Det ville være rart, hvis Dansk Folkeparti havde en sammenhæng i deres politik.
Da det her er en lille forbedring, stemmer vi altså for.